În perioada 15 martie – 15 aprilie, Direcţia Silvică Sălaj marchează "Luna plantării arborilor", manifestare tradițională a silviculturii românești, aflat la cea de-a 34-a ediție de la înființarea Regiei Naţionale a Pădurilor-Romsilva. Prin această acţiune se urmăreşte atragerea atenţiei opiniei publice asupra pădurii, a problemelor ei şi, în plus, antrenarea unor segmente sociale cât mai diverse în activităţi concrete, legate de îngrijirea şi conservarea fondului forestier.
Direcţia Silvică Sălaj doreşte conştientizarea populaţiei faţă de importanţa şi rolul pădurii atât sub aspect economic, cât şi ecologic şi social. La nivelul celor cinci ocoale silvice s-a stabilit un program de regenerare a pădurilor pentru anul 2024, care cuprinde o suprafaţă totală de 100 de hectare din care împăduriri se vor executa pe 6,5 hectare, iar regenerări naturale pe 93,5 hectare. De asemenea, în vederea consolidării plantaţiilor înfiinţate în anii anteriori, se vor efectua lucrări de completare a regenerărilor pe o suprafaţă de 4,3 hectare. Puieţii necesari pentru efectuarea acestor lucrări sunt produşi în pepinierele proprii ale instituției. În această campanie, pentru împădurirea suprafeţelor incluse în programul de regenerare, se vor folosi peste 55.000 de puieţi, din speciile gorun, stejar pedunculat, cer, stejar roşu, fag, salcâm, paltin, frasin, ulm şi tei. Valoarea lucrărilor de regenerare a pădurilor ce vor fi executate de către Direcţia Silvică Sălaj, în anul 2024, depăşeşte suma de două milioane de lei, potrivit directorului instituției, inginerul Viorel Mihiș.